als_Latn dik_Latn sag_Latn
Letërsia, Kosova, identiteti kombëtar… ishin disa nga temat e trajtuara gjatë një bashkëbisedimi që shkrimtari Ismail Kadare zhvilloi me lexuesit e tij në Kosovë. Pas marrjes së Çmimit “Letërsia Shqipe” në Prishtinë, shkrimtari ishte dje mysafir në “Klan Kosova”. Në teatrin e TV “Klan Kosova”, lexuesit e shkrimtarit patën mundësinë të bashkëbisedojnë me të, për gati një orë.
Përmes pyetjesh, të pranishmit shprehën interes mbi jetën e tij, letërsinë, shqiptarët, digjitalizimin e shqetësimet që ka sot bota, si terrorizmi, lufta në Siri etj. Kadare u tregua i hapur me bashkëbiseduesit, duke treguar pa doreza edhe disa aspekte të karakterit të tij. Duke folur për jetën dhe veprën e tij, Kadare tha se që në fëmijëri ishte mendjemadh dhe besonte se një ditë do të arrijë majat.
“Kam qenë mendjemadh në adoleshencën time. Besoja se do të bëhesha shkrimtar i madh”, tha Kadare. Gjatë bisedës ai iu shmang temave politike. I pyetur mbi situatën politike në Kosovë, Kadare u shpreh se shkrimtarët nuk mund t’i dinë të gjitha.
“Është e vërtetë që ndonjëherë njerëzit krijojnë një përfytyrim mitik për shkrimtarët, sidomos kur janë të njohur. Sa më i njohur të jetë shkrimtari, aq më në pozitë të vështirë është, sepse i kërkojnë të dijë çdo gjë”, tha ai, duke shtuar me ironi se ndonjëherë pritshmëritë e njerëzve për shkrimtarët e mëdhenj janë jashtë mundësive të tyre. “Shpesh shkrimtarëve u kërkohet çdo gjë, u kërkohet të rregullojnë rrugët, burgjet, t’i zbusin, t’i hapin…”.
Çështja e identitetit të shqiptarëve, një nga temat e preferuara të shkrimtarit, u prek edhe në këtë takim, ku të pranishmit do ta pyesnin edhe për situatën në Maqedoni, ku shqiptarët identifikohen për së pari me besimin e tyre fetar, atë islam, e më pas me kombësinë shqiptare.
“Pse një sasi kaq e madhe shqiptarësh ndërrojnë kombin?! Për mua është e pashpjegueshme. Është një mbrapshti e rëndë morale”.
Ai nuk e pranon faktin se është gjendja ekonomike ajo që i detyron shqiptarët e Maqedonisë të identifikohen me besimin islam. “Pse vështirësitë ekonomike të bëjnë mysliman dhe jo Dëshmitar i Jehovait apo budist?!”. Po ashtu, shkrimtari u pyet edhe në lidhje me Çmimin “Nobel”.
Pretendimit se edhe Akademia Suedeze është e korruptuar, ai iu përgjigj negativisht.
“Pse është e korruptuar?! Atë çmim do ta marrë vetëm një njeri në botë. Sido që të jetë, do të ketë të pakënaqur”, u shpreh kandidati për “Nobel” në Letërsi. Në fund të dialogut, shkrimtari u nderua me çmimin “Hyjnesha në Fron”, të ndarë nga “Klan Kosova”.
als_Latn als_Latn als_Latn als_Latn als_Latn als_Latn als_Latn als_Latn als_Latn